பாடம் 16
மிஷனரி செய்தி
நோக்கம்: பவுலும் பர்னபாவும் கிறிஸ்து இயேசுவைப் பற்றி எப்படிச் சாட்சி கொடுத்தார்கள் என்பதைப் பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 13:14-52
மனப்பாட வசனம்: அப்போஸ்தலர் 13:38 – “… இவர் மூலமாய் உங்களுக்குப் பாவமன்னிப்பு அறிவிக்கப்படுகிறதென்று அறிவீர்களாக.”
பாடத்தை நடத்துதல்
தொடக்கப் புள்ளி
சில நேரங்களில் மக்கள் நம்மிடம் பேசும்போது, அவர்கள் சொல்வதைக் கேட்க நாம் மிகவும் ஆவலாயிருப்பதால் கவனமாகச் செவிகொடுக்கிறோம். மற்ற நேரங்களில் நமக்கு ஆர்வம் இல்லாததால், அவர்கள் வார்த்தைகளுக்கு நம் காதுகளை அடைத்துக்கொள்கிறோம்; கேட்கிறோம், ஆனால் உண்மையில் செவிகொடுப்பதில்லை.
இன்றைய போதனையின் முக்கிய குறிப்புகள்
1. படம் 16-ஐக் காட்டுங்கள். பவுலையும் பர்னபாவையும் அவர்களுடைய உள்ளூர்ச் சபை எல்லா இடங்களுக்கும் பயணம் செய்து இயேசுவைப் பற்றி மக்களிடம் சொல்லும்படி அனுப்பியது. புதிய பட்டணத்துக்கு அவர்கள் வரும்போதெல்லாம், முதலில் ஜெப ஆலயத்துக்குச் செல்வார்கள் (13:14). ஜெப ஆலயம் என்பது யூத மத மக்களின் ஆராதனை மற்றும் ஜெப ஸ்தலம் என்பது நினைவிருக்கிறதா?
2. அவர்கள் சென்றடைந்த பட்டணங்களில் ஒன்றுக்கும் அந்தியோகியா என்றே பெயர்; ஆனால் அவர்கள் தங்கள் மிஷனரிப் பயணத்தைத் தொடங்கிய அந்தியோகியாவிலிருந்து அது உலகின் வேறொரு பகுதியில் இருந்தது. வருகையாளராகிய பவுல், ஜெப ஆலயத்தில் வாராந்தரக் கூட்டத்துக்கு வந்திருந்த மக்களிடம் பேச அழைக்கப்பட்டான். அங்கே யூதர்களும், யூத விசுவாசத்தை ஏற்றுக்கொண்ட புறஜாதியாரும் இருந்தார்கள் (13:15-16).
3. பவுல் மக்களுக்கு இப்படிப் போதித்தான்: இஸ்ரவேலின் தேவன் நம் பிதாக்களை (ஆபிரகாம், ஈசாக்கு, யாக்கோபு) தெரிந்துகொண்டு அவர்களைப் பெரிய ஜனமாக்கினார். அவர்களிடையே இருந்த தீர்க்கதரிசிகளும் போதகர்களும், தங்களை இரட்சிக்க வரப்போகிற ஒருவரைக் குறித்து பல ஆண்டுகள் பேசினார்கள். காத்திருப்பு முடிந்துவிட்டது; இரட்சகர் வந்துவிட்டார். அவரே கர்த்தராகிய இயேசு கிறிஸ்து. ஆனால் யூதர்கள் இயேசு யார் என்பதை அறிந்துகொள்ளவில்லை (13:17-27).
4. பின்பு பவுல் இயேசுவைப் பற்றிய நற்செய்தியை அறிவித்தான். இயேசு எந்தத் தவறும் செய்யவில்லை; ஆனாலும் கொல்லப்பட்டார். ஆனால் தேவன் அவரை மரித்தோரிலிருந்து எழுப்பினார். அவர் உயிரோடிருக்கிறார்; இனி ஒருபோதும் மரிக்கமாட்டார். கிறிஸ்து இயேசுவில் நம்பிக்கை வைக்கிற எல்லாரும் தேவன் முன்பாக நிரபராதிகளாக அறிவிக்கப்படுகிறார்கள்; ஆனால் இந்த உண்மையைப் பரிகாசம் செய்கிறவர்கள் தங்கள் பாவங்களின் தண்டனையைச் சுமப்பார்கள் (13:28, 30, 37-41).
5. மீண்டும் படம் 16-ஐப் பாருங்கள். சிலர் பவுலின் செய்தியை ஏற்றுக்கொண்டார்கள்; மற்றவர்கள் கோபமடைந்தார்கள். படத்தில் காணப்படும் வெவ்வேறு மனப்பான்மைகளைச் சுட்டிக்காட்டுங்கள்.
6. அடுத்த வாரமும் வந்து பேசும்படி பவுலும் பர்னபாவும் அழைக்கப்பட்டார்கள். மேலும் கேட்கப் பொறுமையில்லாததால், சிலர் அவர்களுடன் வீடுவரை சென்றார்கள் (13:42-43).
7. அடுத்த வாரம் ஜெப ஆலயம் நிரம்பியிருந்தது. இவ்வளவு பல இனத்தவர் வந்திருப்பதைக் கண்டு பல யூதர்கள் கோபமடைந்தார்கள். தேவன் இஸ்ரவேல் மக்களை மட்டுமே நேசிக்கிறார் என்றே தொடர்ந்து நினைக்க அவர்கள் விரும்பினார்கள். நகரமே கிட்டத்தட்ட பவுலும் பர்னபாவும் பேசுவதைக் கேட்க வந்ததால் அவர்கள்மேல் பொறாமையும் கொண்டார்கள். அவர்கள் நற்செய்தியைப் பகிர்ந்துகொள்ளவோ கேட்கவோ விரும்பவில்லை (13:44-46).
8. கிறிஸ்தவ விசுவாசத்தை ஏற்றுக்கொண்டவர்கள் அங்கும் ஒரு சபையை உருவாக்கினார்கள் (13:48-49). துரதிர்ஷ்டவசமாக, யூதர்களின் கோபத்தால் பவுலும் பர்னபாவும் அங்கிருந்து புறப்பட வேண்டியதாயிற்று. அவர்கள் நற்செய்தியை மேலும் பல இடங்களுக்குக் கொண்டுசென்றார்கள் (13:50-52).
கதைக்கு நமது பதிலளிப்பு
நற்செய்தியை அறியாத மக்களுக்கு அதைக் கொண்டுசெல்லும்படி தேவன் நம்மிடம் கேட்கிறார். எல்லாரும் செவிகொடுத்து விசுவாசிக்கமாட்டார்கள்; ஆனாலும் கிறிஸ்து இயேசுவின் நற்செய்தியைக் கேட்கும் வாய்ப்பு எல்லாருக்கும் கொடுக்கப்பட வேண்டும்.
பாடம் 15-ன் முடிவில் நாம் பேசிய நற்செய்தியை அறியாத பழங்குடியினருக்காகவும் மக்களுக்காகவும் தொடர்ந்து ஜெபிப்போம்.
மனப்பாட வசனத்தைப் பதிய வைத்தல்
பிள்ளைகள் வசனத்தைக் கற்றுக்கொள்ளும்போது, அப்போஸ்தலர் 13:38-ஐ அவர்கள் பார்க்கும்படி காட்டுங்கள் அல்லது உயர்த்திப் பிடியுங்கள்.
அப்போஸ்தலர் 13:38 – “… இவர் மூலமாய் உங்களுக்குப் பாவமன்னிப்பு அறிவிக்கப்படுகிறதென்று அறிவீர்களாக.”
